Вудро Вилсон

То́мас Ву́дро Ви́лсон,  Thomas Woodrow Wilson, обычайно именованый Вудро Вильсон; *28. децембер 1856, Стонтон, штат Вирджиния — †3. фебруар 1924, Вашингтон, округ Колумбия) — 28-й президент США (1913—1921). Подля образованя и професии быв историк и политолог. Лавреат Нобелевой награды мира (1919), за миротворну чинность, инициатор и закладатель Лигы Народох.

Образованя
Родив ся во фамилии пресбитерианского священика, хованый в строгости, достав домашне образованя понеже в дѣточых роках слабушковав.John Milton Cooper Учив ся в коледжу Ню Джерзи (1875-1879, днесь Принстонска универзита), штудовав право на Вирджинской универзитѣ (1879-1883), зыскав ступень доктора политологии на универзитѣ Джонса Гопкинса (1886) и зачав читати курс политологии в коледжу Ню Джерзи, котрый в том часѣ зыскав статус универзиты и нынѣшну назву Принстонска универзита.

Политична карьера
 1902-1910 — ректор Принстонской универзиты
 1910-1912 — губернатор штата Ню Джерзи
 1913-1921 — Президент США

Успѣхы президента
 В часѣ первого президентства:Martin Kelly: Woodrow Wilson... 
 знизив тариф на импорт зо 41% до 27%, што оживило економику, але знизило приход буджета;
 едночасно домог ся принятя поправкы ч.16 до Конштитуции, котра дозволила Конгресу подняти дань зо зыску про выровнаня буджетного прихода; 
 в року 1913 створив Федералну Резервну Систему, котра доднесь е главным регулатором економикы;
 в року 1914 добив ся принятя антимонополного акта, давшого тыж веце прав роботникам (штрайкы, пикеты, бойкоты);
 удержав США од участи в Первой свѣтовой войнѣ.
 В часѣ другого президентства успѣхы Вилсона были тым ефектнѣйшы, же демократы стратили векшину в Конгресѣ, але мимо того:
 была створена агенция регулованя морской плавбы и торговли;
 введена практика державных позычок фармерам;
 законом заказана дѣточа праца, нарядженый 8-годиновый робочый день желѣзничарям;
 поправков Конштитуции ч.19 даны воличскы права женам;
 про выровнаня буджетных вытрат на социалны програмы звышены дани на наслѣдство и на зыск.

Неуспѣхы и темны стороны президентства
Во внуторной политицѣ Вилсон наразив ся афро-америцкой части сполоченства тым, же были прияты сегрегачны и дискриминачны законы, становлячы ограничѣня про Афро-Америчанох; Вилсон нич не повѣв коли в Бѣлом домѣ публично указали розрекламованый филм Роджѣня Народа (1915), котрый быв артистично замаскованый, але еднозначно расистичный; едине, на что ся змог Вилсон было спозднене засуджѣня линчованя в юлу року 1918. 

Але найвекшой познатости во свѣтѣ и въедно найвекшого розчарованя зыскав собѣ своев вонкашнов политиков. Его гесло было «Мы мусиме зробити свѣт безпечнѣйшым про демокрацию», а под тым геслом америцке войско интервеновало в рр. 1914-1917 в Мексику, в року 1915 в Гайти в року 1916 в Доминиканской републицѣ, установлюючи там нову владу. Под тым самым геслом Вилсон 2. апрѣля 1917 выступив перед Конгресом, жадаючи вступлѣня США до Первой свѣтовой войны, што было приято. Аргументом было, же Германия тайно агитуе Мексико ку нападу на США, обѣцяючи за то вернути му штаты Тексас и Аризона. Вилсон указав ся на чудо добрым военным президентом. Уже в маю были прияты новы законы о реорганизации економикы и о войску, дозволившы мобилизовати 5 млн воякох, з котрых 2 млн перед самым концьом войны высадили ся в Европѣ. Выголошѣня войны было выхосноване и на бруталне придушѣня радикалных груп, «чужых» и несогласных не лем в часѣ войны але и в добѣ т.зв. «червеной грозьбы» в рр. 1919-1920. Так США стали  в числѣ держав-побѣдниць и мали важный голос в повойновом урегулованю в Европѣ и в свѣтѣ.  

Повойнове урегулованя

Вилсон выступив зо своим планом повойнового урегулованя, познатым яко Штырнадцять пункты 8. януара 1918, персонално одышов до Парижа на мирову конференцию и пережив там тяжкы сѣм мѣсяци догварянь. Чекало го велике скламаня. Европскы державы-побѣдницѣ, котры в резултатѣ войны дознали страт, хотѣли одшкоднѣня. З 14 пунктох Вилсона зостав нерушено реализованый лем пункт о створѣню Лигы Народох. Наконець в США, наперек вшиткым усилованям Вилсона, Версайскый договор не быв приятый Сенатом, а пак США и не стали ся членом Лигы Народох. Вилсон тогды пустив ся в тур по США з пропагандов договора и Лигы Народох и мав 33 выступлѣня за три тыжднѣ, але 25. септембра 1919 мав тяжкый захват, и дохтор му заказав далшы выступлѣня. 2. октобра 1919 достав обширный инфаркт, в резултатѣ котрого лѣва сторона тѣла была парализована. Хоть помалы выходив з того, уже нигда не мог наповно быти функчный як президент. Тото быв найтяжшый припад президентской несхопности за вшитку америцку историю. 

Послѣдны рокы
По закончѣню свого президентства Вилсон жив з родинов во Вашингтонѣ еще майже три рокы. Интересовав ся политиков и быв пересвѣдченый, же США мають вступити и вступлять до Лигы Народох. Новым президентом став ся републичан Воррен Гардинг, котрый закликав «вернути ся ку нормалности» и зо вшиткых проблем Америкы обвиняв «того чоловѣка, што сидить в Бѣлом Домѣ». Едно з послѣдных Вилсоновых объявлѣнь ся на публицѣ была его участь в похоронной процессии свого молодшого и, як ся гадало, здоровшого наступника (август 1923). Упавша тогды репутация Вилсона прудко подлетѣла в часѣ Другой свѣтовой войны, коли збыло ся его пророцтво о наступной свѣтовой войнѣ. В сучасности ОЗН и договоры о колективной безпецѣ суть поважованы за реализацию идей Вилсона.

Жерела и одказы
 John Milton Cooper: Woodrow Wilson, President of United States. //ENCYCLOPEDIA BRITANNICA 
 Martin Kelly: Woodrow Wilson - Twenty-Eighth President of the United States 
 Martin Kelly: Quotes from Woodrow Wilson 

 Референции 

Катеґорія:Нобеловы лавреаты мира
Катеґорія:Презіденты США
Катеґорія:Политици США